L 174/40
EL
Επίσημη Εφημερίδα της Ευρωπαϊκής Ένωσης
7.7.2023
5.2.
Η ταξινομία ως εργαλείο μετάβασης Με τον καθορισμό περιβαλλοντικά βιώσιμων οικονομικών δραστηριοτήτων και όχι επιχειρήσεων, η ταξινομία δίνει τη δυνατότητα στις επιχειρήσεις να πραγματοποιήσουν τη μετάβαση με τη σταδιακή αύξηση του οικείου μεριδίου περιβαλλοντικά βιώσιμων δραστηριοτήτων.
Στο σχήμα 5 παρουσιάζεται ο τρόπος με τον οποίο μια επιχείρηση μπορεί να μεταβάλει σταδιακά τις δραστηριότητές της, εν προκειμένω τις δραστηριότητες που εκτελούνται σε εργοστάσια, και να επενδύσει στις αναβαθμίσεις τους, με σκοπό να αυξήσει το μερίδιο πράσινων δραστηριοτήτων στο μέλλον.
Τα σχέδια μετάβασης βάσει δραστηριοτήτων μπορούν να αποτελέσουν το βασικό μέρος μιας στρατηγικής μετάβασης σε επίπεδο οντότητας.
5.3.
Επιλογές για τη χρήση της ταξινομίας με σκοπό τον προσδιορισμό χρηματοδοτικών αναγκών μετάβασης Οι επιχειρήσεις μπορούν να χρησιμοποιούν την ταξινομία για να καθορίσουν τις οικείες χρηματοδοτικές ανάγκες μετάβασης σε επίπεδο δραστηριότητας.
Η ταξινομία δεν επιβάλλει το χρονοδιάγραμμα εντός του οποίου η επιχείρηση θα πρέπει να ευθυγραμμίσει τις δραστηριότητές της με οποιοδήποτε από τα κριτήριά της.
Αντ’ αυτού, παρέχει ευελιξία στους παράγοντες της αγοράς ώστε αυτοί να ακολουθούν τα χρονοδιαγράμματα των δικών τους επιστημονικά τεκμηριωμένων πορειών μετάβασης.
Οι επιχειρήσεις μπορούν να παραπέμπουν σε κριτήρια ταξινομίας κατά τον καθορισμό των κλιματικών και περιβαλλοντικών στόχων τους και, όταν οι εν λόγω στόχοι ευθυγραμμίζονται με τη μετάβαση και η επίτευξή τους είναι αξιόπιστη, μπορούν να αντλούν χρηματοδότηση της μετάβασης για την υλοποίησή τους.
Στο σχήμα 6 παρουσιάζεται ο τρόπος με τον οποίο η ταξινομία μπορεί να χρησιμοποιηθεί για τον σκοπό αυτόν, παρέχοντας επιλογές που μπορούν να εξεταστούν με βάση τη συγκεκριμένη σειρά κατάταξης, δηλαδή εξετάζοντας πρώτα κατά πόσον είναι εφικτές οι πλέον φιλόδοξες επιλογές.